Informatīvais ziņojums

“Par Latvijas nacionālajām pozīcijām Eiropas Savienības Izglītības, jaunatnes, kultūras un sporta ministru padomes

2011.gada 28. un 29.novembra sanāksmei

Kultūras ministrijas kompetencē esošajos jautājumos”

1. Ministru padomes sanāksmes darba kārtība

2011.gada 28. un 29.novembrī notiks Eiropas Savienības (turpmāk - ES) Izglītības, jaunatnes, kultūras un sporta ministru padome, kurā tiks izskatīti šādi ar Kultūras ministrijas kompetenci saistīti jautājumi:

1. Padomes secinājumi bērnu aizsardzība digitālajā pasaulē

(Nacionālā pozīcija Nr.1),

*Padomes secinājumu pieņemšana;*

1. Padomes secinājumi kultūras un radošās prasmes, kā arī to loma Eiropas intelektuālā kapitāla veidošanā

(Nacionālā pozīcija Nr.1),

*Padomes secinājumu pieņemšana;*

1. Kultūras nozares ieguldījums ekonomikas atveseļošanā un izaugsmē, darbavietu veidošanā un sociālajā attīstībā – pierādījumu bāzes stiprināšana

(Nacionālā pozīcija Nr.1),

*Politikas debates;*

1. Sadaļā „citi jautājumi” dalībvalstis tiks informētas par šādiem jautājumiem:

* ziņojums par ES audiovizuālās jomas ministru neformālo sanāksmi 2011.gada 9.septembrī Vroclavā, Polijā,

*Prezidentūras informācija;*

* Padomes lēmuma projekts par praktisko un procesuālo mehānismu, saskaņā ar kuru Padome apstiprina četrus Eiropas žūrijas locekļus ES rīcībai attiecībā uz Eiropas mantojuma zīmi,

*Prezidentūras informācija;*

* Eiropas Komisijas ieteikums par kultūras materiālu digitalizāciju, pieejamību tiešsaistē un digitālo saglabāšanu,

*Eiropas Komisijas informācija;*

* aktualitātes audiovizuālajā jomā un nākotnes prognozes digitālajā laikmetā,

*Eiropas Komisijas informācija;*

* priekšlikums − Eiropas Parlamenta un Padomes lēmumam, ar ko izveido atbalsta programmu kultūras un radošajā jomā "Radošā Eiropa",

*Eiropas Komisijas informācija;*

* Eiropas kultūras galvaspilsētas 2012.gadā – *Maribora* un *Gimaraiša*,

*Slovēnijas un Portugāles delegāciju sniegta informācij*a;

* nākamās prezidentvalsts darba programma,

*Dānijas delegācijas informācija*.

ES Ministru padomes darba kārtībā ir iekļauts arī Satiksmes ministrijas kompetences jautājums par Padomes Lēmumu par to, lai Savienības vārdā parakstītu Eiropas konvenciju par tiesisko aizsardzību pakalpojumiem, kas pamatojas uz ierobežotu piekļuvi vai nodrošina to,

*Padomes lēmuma pieņemšana*.

1. Latvijas nacionālās pozīcijas (ziņojuma pielikumā)

Latvijas nacionālās pozīcijas ir saskaņotas ar Ārlietu ministriju, Izglītības un zinātnes ministriju, Labklājības ministriju, Finanšu ministriju, Ekonomikas ministriju, Vides aizsardzības un pašvaldību lietu ministriju, Satiksmes ministriju, Tieslietu ministriju un Iekšlietu ministriju. Tāpat, pozīcijas priekšlikumu sniegšanai tika nosūtītas biedrībām, nodibinājumiem un sociālo partneru organizācijām.

Latvijas nacionālajām pozīcijām ir atbalstošs raksturs, un to apraksts pieejams ziņojuma pielikumā pievienotajās pozīcijās par katru darba kārtības jautājumu.

1. Padomes Lēmums par to, lai Savienības vārdā parakstītu Eiropas konvenciju par tiesisko aizsardzību pakalpojumiem, kas pamatojas uz ierobežotu piekļuvi vai nodrošina to (Satiksmes ministrijas informācija)

Eiropas Parlaments un Padome 1998. gada 20. novembrī pieņēma Direktīvu 98/84/EK par tiesisko aizsardzību pakalpojumiem, kas pamatojas uz ierobežotu piekļuvi vai nodrošina to (turpmāk – Direktīva), ar ko visai ES tika radīts kopējs tiesiskais regulējums, lai apkarotu nelikumīgus līdzekļus, ar kuriem var neatļauti piekļūt maksas tālraides pakalpojumiem, un efektīvi aizsargātu minētos pakalpojumus. Aizsardzība attiecas kā uz televīzijas pārraižu apraidi un klasisko radioapraidi, tā arī uz datu pārraidi internetā. Par nelikumīgu tiek uzskatīta jebkura komercdarbība, kurā izmanto aprīkojumu, kas dara iespējamu vai atvieglo piekļuvi pakalpojumiem bez atļaujas, nesamaksājot to sniedzējam, par to paredzot attiecīgas sankcijas. Tādējādi pakalpojumu sniedzēji, lai likumīgi darītu pieejamus piedāvātos pakalpojumus, izmanto ierobežotas piekļuves iekārtu, proti, jebkuru ierīci vai programmu, kas paredzēta vai pielāgota tā, lai saprotamā formā dotu piekļuvi aizsargātajam pakalpojumam. Pretstatā tam nelikumīga iekārta ir jebkura iekārta vai programma, kas paredzēta vai pielāgota tā, lai saprotamā formā dotu piekļuvi aizsargātajam pakalpojumam bez pakalpojumu sniedzēja atļaujas.

Savukārt, Eiropas Padome 1999. gadā sāka gatavot Eiropas konvenciju par tiesisko aizsardzību pakalpojumiem, kas pamatojas uz ierobežotu piekļuvi vai nodrošina to. Daudzas Eiropas valstis, kas nav ES dalībvalstis, var kļūt par atbalsta punktiem ierobežotas piekļuves pakalpojumu piratēšanas iekārtu izstrādei un izplatībai, ja to tiesību sistēma neparedz sankcijas pret šo specifisko piratēšanas darbību. Tāpēc bija vēlams paplašināt Direktīvas darbības jomu un radīt kopīgu un efektīvu Eiropas mēroga tiesisko regulējumu minēto pakalpojumu aizsardzībai. Attiecīgi minētā Konvencija tika pieņemta 2001.gada 24.janvārī un tā daļēji ir saskaņota ar Direktīvu. Starp abiem tekstiem ir redakcionālas atšķirības, proti, Konvencija inkriminē ne tikai nelikumīgo iekārtu izgatavošanu, bet arī to ražošanu. Konvencijā skaidrāk definētas arī sankcijas, kas paredzētas par darbībām, kuras atzītas par nelikumīgām, jo tajā paredzēts, ka tās ir kriminālas, administratīvas vai cita veida, tomēr tāpat kā Direktīvā sankcijām jābūt proporcionālām, preventīvām un efektīvām.

**Tā kā termiņš Eiropas konvencijas par tiesisko aizsardzību pakalpojumiem, kas pamatojas uz ierobežotu piekļuvi vai nodrošina to, ratifikācijai dalībvalstīm nav noteikts vai ierobežots, Latvija kopumā atbalsta Padomes lēmuma pieņemšanu.**

Jāatzīmē, ka šobrīd Latvijā spēkā esošais regulējums (Latvijas Administratīvo pārkāpumu kodekss) neparedz atsevišķus Konvencijā atspoguļotos aspektus (piemēram, ieguvumu un finanšu peļņas, kas gūta nelikumīgu darbību rezultātā, konfiskāciju).

1. Darba kārtības sadaļa „Citi jautājumi”

Pirmkārt, Polijas prezidentūra sniegs informāciju par ES audiovizuālās jomas ministru sanāksmi, kas notika 2011.gada 9.septembrī Vroclavā, Polijā. ES dalībvalstu delegācija tika aicinātas diskutēt par izaicinājumiem Eiropas audiovizuālā mantojuma pieejamībai digitālajā vidē, t.sk. par autortiesību jautājumiem.

Otrkārt, Polijas prezidentūra sniegs informāciju par **Lēmuma projektu par praktisko un procesuālo mehānismu, saskaņā ar kuru Padome apstiprina četrus Eiropas žūrijas locekļus Eiropas Savienības rīcībai attiecībā uz Eiropas mantojuma zīmi** (turpmāk tekstā – lēmuma projekts). Lēmuma projekts tika izstrādāts saskaņā ar pamatlēmuma[[1]](#footnote-1) par Eiropas mantojuma zīmes izveidošanu 8.pantu, kurš paredz uz trīs gadiem ievēlēt Eiropas ekspertu žūriju, kura sastāvētu no 13 neatkarīgiem ES institūciju apstiprinātiem ekspertiem (Eiropas Parlaments – 4; ES Padome – 4; Eiropas Komisija – 4, Reģionu komiteja - 1). Katra ES institūcija ekspertus izvirza atbilstoši savas iestādes iekšējai procedūrai, ņemot vērā, ka žūrijas izveide sāksies jau 2012.gada sākumā. Eiropas žūrija veiks objektu atlasi un uzraudzīs, lai visās dalībvalstīs objekti pareizi piemērotu Eiropas mantojuma zīmes piešķiršanas kritērijus.

Treškārt, Eiropas Komisija iepazīstinās delegācijas ar 2011.gada 27.oktobrī publicēto **Ieteikumu par kultūras materiālu digitalizāciju, pieejamību tiešsaistē un digitālo saglabāšanu.** Tāpat Komisija plāno sniegt informāciju par aktualitātēm audiovizuālajā jomā.

Ceturtkārt, Eiropas Komisija prezentēs 2011.gada 23.novembrī sagaidāmo priekšlikumu, ar kuru tiks izveidota ietvarprogramma „Radošā Eiropa” kultūras un radošo nozaru atbalstam. ES daudzgadu budžeta 2014.-2020.gadam ietvaros Eiropas Komisija ir paredzējusi izveidot vienu atbalsta ietvarprogrammu, kas ietvers tādas līdzšinējās ES atbalsta programmas kā *Kultūra* (galvenā finanšu atbalsta programma kultūras nozarei), *Media* un *Media Mundus* (atbalsta programma audiovizuālajā jomā un sadarbībā ar trešajām valstīm), kā arī jaunu finanšu instrumentu kultūras un radošu industriju atbalstam. Vienlaikus ir sagaidāmas, ka visas programmas saglabās savu neatkarību un mērķus, bet tiks uzlabota to administrēšanas kapacitāte, projektu izskatīšanas efektivitāte. Ietvarprogrammas kopējais budžets provizoriski tiek plānots 1.6 miljardu EUR apmērā.

Piektkārt, Slovēnijas un Portugāles delegācijas īsi prezentēs 2012.gadā apstiprināto Eiropas kultūras galvaspilsētu kultūras programmas.

Visbeidzot, Dānija prezentēs savu ES Padomes prezidentūras programmu kultūras un audiovizuālajos jautājumos.

1. Kultūras ministrijas delegācija:

Delegācijas vadītāja: **Žaneta Jaunzeme-Grende**, kultūras ministre

# Delegācijā: Zane Vāgnere, Kultūras ministrijas nozares padomniece Latvijas Republikas pastāvīgajā pārstāvniecībā Eiropas Savienībā;

# Anete Zubača, Kultūras ministrijas Starptautiskās sadarbības un Eiropas Savienības politikas nodaļas vadītāja p.i.

Kultūras ministre Ž.Jaunzeme-Grende

Vīza: Valsts sekretāre S.Zvidriņa

17.11.2011 15:14

1 072

Anete Zubača 67330219

Anete.zubaca@km.gov.lv

1. priekšlikumu Eiropas Parlamenta un Padomes lēmumam, ar ko izveido Eiropas Savienības rīcību attiecībā uz Eiropas mantojuma zīmi, par kuru 2011.gada 19.maijā ES Ministru Padomē tika panākta politiska vienošanās. Eiropas Parlaments 2.lasījumā apstiprināja pamatlēmumu 2011.gada 15.novembrī. [↑](#footnote-ref-1)